google/wiki40b huggingface dataset:
Ιωάννης Φρειδερίκος Α΄ της Σαξονίας

Βιογραφία

Ήταν ο πρωτότοκος γιος του Ιωάννη εκλέκτορα της Σαξονίας και της Σοφίας, κόρης του Μάγκνους Β΄ δούκα του Μεκλεμβούργου.
Η μητέρα του απεβίωσε 14 ημέρες μετά τη γέννησή του. Μορφώθηκε από τον Γεώργιο Σπαλατίν και τον εκτιμούσε σε όλη τη ζωή του. Ο Σπαλατίν ήταν μαθητής του Λουθήρου. Ο Ιωάννης-Φρειδερίκος Α΄ απέκτησε ικανή γνώση της ιστορίας και η βιβλιοθήκη του ήταν από τις μεγαλύτερες στη Γερμανία. Είχε προσωπική φιλία με τον Μαρτίνο Λούθηρο και αλληλογραφούσε μαζί του, όταν ο πάπας αφόρισε τον Λούθηρο με βούλα του.
Στην Αυλή του ο Βάιτ Βάρμπεκ, με αφορμή τις προετοιμασίες τού γάμου τού εκλέκτορα, μετάφρασε το γαλλικό ρομάντσο "Η ιστορία αγάπης της ωραίας Μαγκελόνης και του Πέτρου κόμη της Προβηγκίας", όπου στοιχεία τού έργου που αναφέρονται στον Καθολικισμό, έχουν αφαιρεθεί.
Οικογένεια Μάνου

Ιστορικό

Η καταγωγή της Οικογένειας είναι από την Καστοριά και ιδρυτής είναι ο Εμμανουήλ (Μάνος) του Φιλίππου 1610-1699. Ο Εμμανουήλ  (Μανωλάκης) εγκαταστάθηκε στην Κωνσταντινούπολη και ήταν έμπορος γουναρικών, που πλούτισε και έγινε ευεργέτης και μέγας Λογοθέτης του Πατριαρχείου. Είχε τρεις εγγονούς, ιδρυτές κλάδων: τον Μανουήλ, τον Νικόλαο και τον Γεώργιο.
Ο Μανουήλ είχε εγγονούς τους αδελφούς Γεώργιο και Ιωάννη (Ιοάν), γλωσσομαθείς και με νομική κατάρτιση, που έδρασαν στο ξεκίνημα της Επανάστασης του 1821.
Ο Νικόλαος είχε γιο τον Δημήτριο, που ήταν στόλνικος, μαζί με τον Ρίζο-Νερουλό, της Μολδαβίας· οι δύο τους διοίκησαν την Ηγεμονία το 1819, διαδεχόμενοι τον Μιχαήλ Σούτσο. Τους διαδέχθηκε ο μητροπολίτης Βενιαμίν Κωστάκης ως κυβερνήτης (kaymakam) το 1821, οπότε το πριγκιπάτο καταλήφθηκε από τη Φιλική Εταιρεία του Αλέξανδρου Υψηλάντη. Ο γιος του Δημητρίου Κωνσταντίνος λόγιος είχε εγγονό τον Πέτρο στρατηγό. Η κόρη του Πέτρου, Ασπασία παντρεύτηκε τον Αλέξανδρο βασιλιά της Ελλάδας. Ο μικρανιψιός του Πέτρου, Κωνσταντίνος είχε κόρη την Ιλεάνα Μάνου, που παντρεύτηκε τον Κάρολο-Λουδοβίκο των Βουρβόνων-Ορλεάνης δούκα του Σαρτρ.
Ο Γεώργιος είχε εγγονό τον Ιωάννη (Ιοάν), που έγινε ένας από τους τρεις κυβερνήτες (kaymakam) του πριγκιπάτου της Βλαχίας (1858-59), που διαδέχθηκαν τον Αλέξανδρο Β΄ Γκίκα. Οι άλλοι δύο ήταν ο Εμμανουήλ Μπαλεάνου και ο Ιωάννης Φιλιπέσκου. Επόμενος πρίγκιπας έγινε ο Αλέξανδρος Ιωάννης Α΄ Κούζας, που ενοποίησε το πριγκιπάτο με τη Μολδαβία και έτσι ιδρύθηκε η Ρουμανία.
Γιάννης Μολφέτας

Επαγγελματική καριέρα

Ξεκίνησε την επαγγελματική του καριέρα από την ομάδα του Απόλλωνα Πατρών με τον οποίο σημαντικότερη στιγμή της καριέρας του ήταν η συμμετοχή του στον τελικό Κυπέλλου Ελλάδας τη σαιζόν 1996-97 όπου έχασε από τον Ολυμπιακό (80-72), αγώνα στον οποίο σημείωσε 7 πόντους. 
Ύστερα από τραυματισμό στο γόνατό του σταμάτησε νωρίς την (επαγγελματική) καριέρα του.
Την τετραετία 2005-2009 αγωνίστηκε για την ομάδα της Απολλωνιάδας Πάτρας με την οποία τις σαιζόν 2005-06, 2006-07 και 2007-08 αγωνίστηκε στην Γ΄ Εθνική.

Με την εθνική ομάδα

Τη διετία 1991-1992 συμμετείχε στους κόλπους της Εθνικής Ομάδας Εφήβων. Το 1992 αγωνίστηκε στο Πανευρωπαϊκό Πρωτάθλημα Εφήβων.

Λοιπά στοιχεία

Πατέρας του ήταν ο Ανδρέας Μολφέτας, πρώην καλαθοσφαιριστής, προπονητής και πρόεδρος του Απόλλωνα Πατρών, και ξάδερφός του είναι ο συνονόματός του καλαθοσφαιριστής του Απόλλωνα Πατρών Γιάννης Μολφέτας.
Θεσπρωτικό Πρέβεζας

Γεωγραφία

Το Θεσπρωτικό βρίσκεται ανάμεσα στα Θεσπρωτικά όρη και την οροσειρά της Ζαρκορράχης. Απέχει 19 χλμ. ΒΔ. από τη Φιλιππιάδα και 42 χλμ. Β. από την Πρέβεζα. Είναι κτισμένη στην κοιλάδα της Κάτω Λάκκας Σουλίου ανάμεσα σε ελιές και οι κάτοικοί της ασχολούνται κυρίως με τη γεωργία και κτηνοτροφία. Θεωρείται πρωτεύουσα της περιοχής Λάκκας του νομού Πρέβεζας (ή Λάκκα Λελόβου), η οποία είναι μια όμορφη κοιλάδα που περιλαμβάνει τα χωριά Κρανιά, Τύρια, Ριζοβούνι (Ποδογόρα), Γαλατά (Μπουλιμέτι), Ζερβό, Παπαδάτες, Μελιανά, Άσσο (Νάσαρι), Νικολίτσι, Ελιά (Ντάρα), Πλατάνια. Παραδοσιακά στη Λάκκα Λελόβου υπάγονταν και τα χωριά Στεφάνη (Καντζάς), στη νότια είσοδο της κοιλάδας, και Ρωμιά στα ανατολικά, όπως πιστοποιείται από τις κτηματικές ιδιοκτησίες τους. Η κοιλάδα σχηματίζεται μεταξύ των βουνών Θεσπρωτικά όρη (Μπαλντενέσι) στα δυτικά με υψόμετρο 1.250 μέτρα και Τσούκα Ποδογόρα-Ζαρκοράχη στα ανατολικά με υψόμετρο 1.270 μέτρα. Περιλαμβάνει επίσης τη λίμνη Μαυρή, η οποία αποξηράνθηκε περί το 1960.
Από το Θεσπρωτικό κατάγεται ο Οδυσσέας Μπέτσος, δάσκαλος και λαογράφος και ο Χάρης Πάτσης, εκδότης και παιδαγωγός.

Ονομασία - Ιστορία

Η ονομασία τα Λέλοβα είναι πολύ παλιά με άγνωστη προέλευση. Πάντως στην κεντρική εκκλησία του χωριού Παναγία η Λαμποβίτισσα που χτίστηκε το 1794 επί Αλή Πασά Ιωαννίνων, υπάρχει επιγραφή σε κεραμικό με το έτος 1429 προερχόμενη από την προηγούμενη εκκλησία που κατεδαφίστηκε (μετόχι). Η εκκλησία αυτή, "το Γενέσιον της Θεοτόκου"  ήταν και  το βουλευτήριο των κατοίκων για τις υποθέσεις τους. Η τοπική παράδοση αναφέρεται σε συνοίκηση δύο μικρότερων χωριών από τα δύο άκρα του χωριού. Ως πιθανή αρχή της συνοίκησης των δύο ακραίων αρχαιότερων χωριών (απάνω και κάτω μαχαλάς σήμερα) μπορεί να θεωρηθεί η εποχή καταστροφής της πόλεως Λάμποβο στη Βόρειο Ήπειρο, από όπου προέρχεται και η πολιούχος εικόνα του χωριού. Το χώρο της σημερινής Παναγίας Λαμποβίτισας στο κέντρο του χωριού κατείχε η ομώνυμη μονή, μετόχι της φημισμένης σταυροπηγιακής μονής του Λαμπόβου.
Σε ολόκληρη τη Βαλκανική δεν υφίσταται χωριό με την ίδια ονομασία (Λέλοβα ή Λέλοβο). Μόνο στη Μακεδονία κοντά στο Κιλκίς βρίσκεται χωριό στο όρος Κρούσσια με την παλαιά ονομασία Λέλοβο (το), που έχει μετονομαστεί σε Άγιος Αντώνιος.

Διοικητικά

Ως Λέλοβα αναφέρεται επίσημα το 1919  στο ΦΕΚ 181Α-14/08/1919 να ορίζεται έδρα της ομώνυμης κοινότητας. Το 1927 με το ΦΕΚ 76Α-02/05/1927 μετονομάζεται σε  Θεσπρωτικόν. Σύμφωνα με το Πρόγραμμα «Καλλικράτης» αποτελεί την τοπική κοινότητα Θεσπρωτικού που ανήκει στη δημοτική ενότητα Θεσπρωτικού του δήμου Ζηρού και σύμφωνα με την απογραφή 2011 έχει πληθυσμό 1.363 κατοίκους.
Αλφόνσος Β΄ των Αστουριών

Βιογραφία

Ήταν γιος του Φρουέλα Α΄ των Αστουριών και της Μουνία της Άλαβα, αιχμάλωτης από τους Βάσκους, έπειτα από μία πολεμική εκστρατεία του είχε κάνει ο Αλφόνσος Β΄ εναντίον τους.
Βασίλευσε 51 έτη και ανακάλυψε τον υποτιθέμενο τάφο του αποστόλου Αγ. Ιακώβου στην Κομποστέλα, η οποία έπειτα έγινε γνωστή ως πόλη του Αγ. Ιακώβου. Θα τον διαδεχόταν ο 2ος εξάδελφός του Ραμίρο Α΄ των Αστουριών, αλλά ο συγγενής τους Νεπότιαν των Αστουριών σφερετίστηκε τον θρόνο.
Μπράιαν Άνταμς

Βιογραφία

Ο πατέρας του Άνταμς ήταν Βρετανός διπλωμάτης. Έτσι ο Άνταμς μεγάλωσε σε διάφορες χώρες. Το 1973, η οικογένειά του εγκαταστάθηκε οριστικά στο Βανκούβερ. Εκεί ο έφηβος Άνταμς άρχισε να ασχολείται με την μουσική σε διάφορα μαθητικά συγκροτήματα. Ο πρώτος του προσωπικός δίσκος, που φέρει το όνομά του (Bryan Adams), κυκλοφόρησε το 1980, αλλά η επιτυχία ήρθε λίγο αργότερα με τον δίσκο Cuts Like A Knife (1983) και την μπαλάντα Straight from the Heart. 
Το 1984, ο Άνταμς κυκλοφόρησε τον δίσκο Reckless, ο οποίος έγινε Νο. 1 δίσκος στις πωλήσεις στις ΗΠΑ και στον Καναδά. Η επόμενη μεγάλη του επιτυχία ήταν ο  δίσκος Waking Up the Neighbours με το τραγούδι (Everything I Do) I Do It for You, ο οποίος έφτασε το Νο. 1 στις πωλήσεις στις ΗΠΑ, στην Βρετανία, στον Καναδά, κ.ά. Το τραγούδι του "(Everything I Do) I Do It for You" συμπεριλήφθηκε στην μουσική της ταινίας Ρομπέν των Δασών: ο Πρίγκιπας των Κλεφτών (1991) και του χάρισε το βραβείο Grammy του 1991 για το καλύτερο τραγούδι σε κινηματογραφική ταινία. Τα επόμενα χρόνια, ο Άνταμς συνέχισε να βγάζει δίσκους με μεγάλη εμπορική επιτυχία, ενώ έκανε και πολλές συναυλίες ανά τον κόσμο. 
Ως καλλιτέχνης, ο Άνταμς έχει ασχοληθεί εκτενώς με σοβαρά θέματα που αγγίζουν όλον τον κόσμο, όπως η καταπάτηση των ανθρωπίνων δικαιωμάτων, το δράμα των παλαιστινίων προσφύγων, την φροντίδα σεισμοπαθών, κ.ά. Ως φωτογράφος έχει παρουσιάσει έργα του σε περιοδικά μόδας, σε βιβλία, καθώς και σε αίθουσες τέχνης και μουσεία. Είναι επίσης ο εκδότης του περιοδικού φωτογραφίας και τέχνης Zoo Magazine, το οποίο κυκλοφορεί στα γερμανικά και στα αγγλικά στο Βερολίνο κάθε τρεις μήνες.
VMware

Σχεδίαση πυρήνα

Τα προϊόντα παρέχουν ένα πλήρως εικονικοποιημένο hardware στο φιλοξενούμενο λειτουργικό σύστημα, με εικονική κάρτα γραφικών, εικονικό σκληρό δίσκο, εικονικούς οδηγούς για τις θύρες USB, τις παράλληλες και τις σειριακές θύρες. Έτσι τα εικονικά μηχανήματα μπορούν να μεταφερθούν από υπολογιστή σε υπολογιστή και να μην έχουν προβλήματα συμβατότητας. Στην πράξη ένας διαχειριστής μπορεί να κάνει παύση των λειτουργιών ενός εικονικού συστήματος, να το αντιγράψει ή απλώς να το μεταφέρει σε έναν άλλο τοπικό υπολογιστή και να συνεχιστούν εκεί οι προηγούμενες λειτουργίες στο σημείο ακριβώς που είχαν σταματήσει.
Στο προϊόν για επιχειρηματικούς servers “ESX” υπάρχει το vCenter, το οποίο ενσωματώνει διάφορες υπηρεσίες όπως την “storage vMotion” όπου επιτρέπει σε ένα εικονικό σύστημα ενώ τρέχει να μετακινηθεί από μία αποθηκευτική συσκευή σε μία άλλη χωρίς να γίνει παύση λειτουργίας της, την “DRS - Distributed Resource Scheduler ” όπου επιτρέπει σε δύο η περισσότερους φυσικούς servers να μοιράζονται αρκετά εικονικά συστήματα τους πόρους τους, όπως επεξεργαστική ισχύ και φυσικής μνήμης, και τέλος παρέχει “Υψηλή διαθεσιμότητα” (HA - High Availability.) Σε περίπτωση αποτυχίας του υλικού σε ένα cluster (φυσικό server), οι εικονικοί servers θα κάνουν αυτόματα επανεκκίνηση σε έναν άλλο cluster. Βεβαία τα τοπικά συστήματα δεν θα πρέπει να έχουν μεγάλη διαφορά φυσικού hardware (όπως για παράδειγμα διαφορετικό αριθμό επεξεργαστών) και θα πρέπει να είναι ρυθμισμένα σωστά (Βάσει των δυνατοτήτων του πιο αδύναμου συστήματος).
Τα προϊόντα της VMware ξαναγράφουν τον κώδικα δυναμικά, μία διαδικασία όπου η VMware την αποκαλεί "binary translation" ή BT. Για αυτό το λόγο τα προϊόντα της είναι πολύ πιο γρήγορα από τους εξομοιωτές. Συγκεκριμένα τρέχει 80% πιο γρήγορα από ένα εικονικό σύστημα (εξομοιωτής) που λειτουργεί απευθείας πάνω στο ίδιο υλικό (hardware). Αν και τα εικονικά συστήματα λειτουργούν σε κατάσταση χρήστη (user-mode), είναι απαραίτητο να εγκατασταθούν αρκετοί οδηγοί (drivers) κυρίως για να αλλάξουν δυναμικά οι εγγραφές στον πίνακα “Global Descriptor Table (GDT)” και στον πίνακα ”Interrupt Descriptor Table (IDT)”.
Βέλικι Σκότσαϊ

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Μπάμπης Ξανθόπουλος

Σε συλλογικό επίπεδο

Έγινε γνωστός από τη θητεία του για 13 χρόνια στον Ηρακλή, από το 1974 έως το 1987. Κορυφαία στιγμή της καριέρας του στον "Γηραιό" ήταν η κατάκτηση του κυπέλλου το 1976. Την περίοδο 1987 - 1988 αγωνίστηκε στον Πιερικό, όπου και αποσύρθηκε από την ενεργό δράση σε ηλικία 32 ετών.

Στην Εθνική Ελλάδας

Στο διάστημα 1978-1985 ο Μπάμπης Ξανθόπουλος υπήρξε 27 φορές διεθνής με την Ελλάδα και ήταν μέλος της ομάδας που συμμετείχε στο ευρωπαϊκό πρωτάθλημα του 1980 στην Ιταλία, λαμβάνοντας μέρος σε δύο αγώνες.

Μετά το ποδόσφαιρο

Μετά το τέλος της καριέρας του άνοιξε εργοστάσιο ρούχων στη Θέρμη και στη συνέχεια στη Βουλγαρία. Υπήρξε στέλεχος της διοίκησης στο τμήμα μπάσκετ του Ηρακλή. Το 2007 ανέλαβε υποχρεώσεις και στον ποδοσφαιρικό Ηρακλή σε συνεργασία με τον Αντώνη Ρέμο.
425 Κορνηλία

Φυσικά χαρακτηριστικά

Η διάμετρος της Κορνηλίας υπολογίσθηκε σε 64 χιλιόμετρα (από δεδομένα του IRAS), ενώ η μάζα της εκτιμάται σε 273 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι άγνωστος, ενώ το άλβεδό της είναι 0,048 (από δεδομένα του IRAS). Η Κορνηλία περιστρέφεται γύρω από τον εαυτό της μία φορά κάθε 17 ώρες και 34 λεπτά, μία μάλλον αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 105 ως 110 περίπου βαθμούς Κελσίου κάτω από το μηδέν.
FIFA 18

Τρόπος παιχνιδιού

Το FIFA 18 είναι ένα παιχνίδι που προσομοιώνει ομοσπονδιακό ποδόσφαιρο (association football). Το παιχνίδι παρουσιάζει 52 πλήρως αδειοθετημένα στάδια από 12 χώρες, συν 30 γενικά γήπεδα, για το σύνολο των 82. Και τα 20 στάδια της Premier League ενσωματόνονται στη σειρά. Ο σχολιασμός παρέχεται για άλλη μία φορά από τους Martin Tyler και Alan Smith μαζί με τον Alan MclNally (ενημερώσεις για αποτελέσματα στο παιχνίδι), τον Geoff Shreeves (αναφορές τραυματισμών) και τον Mike West (τελικά αποτελέσματα).
Το FIFA 18 Ulimate Team Icons, η νέα έκδοση του παλιού Legends είναι διαθέσιμη στις εκδόσεις του παιχνιδιού για PlayStation 4, Xbox One και Η/Υ (PC). Ο Diego Maradona προστέθηκε ως θρύλος στο Ultimate Team, μαζί με τους βραζιλιάνους αστέρες, Pelé και Ronaldo, τον ρώσο πορτιέρη Lev Yashin, τον γάλο σταρ Thierry Henry για την 25η κάρτα στην κατάταξη, και άλλους διάσημους παλιούς παίχτες όπως οι Ronaldinho και Roberto Carlos.
Το FIFA 18 παρουσιάζει την τρίτη κατηγορία της γερμανικής Bundesliga, την 3. Liga. Επίσης, παρουσιάζει την εθνική ανδρών Ισλανδίας και Σαουδικής Αραβίας, τις εθνικές ανδρών και γυναικών της Νέας Ζηλανδίας και έχει ξανά την τούρκικη Super League, αφού η EA ανανέωσε την άδεια μαζί τους.
Η EA Sports έχει εισάγει τις «Γρήγορες Αλλαγές» (Quick Subs) στο FIFA 18, όπου ο παίχτης μπορεί να κάνει αλλαγή όταν η μπάλα βγει εκτός αγωνιστικού χώρου. Επίσης, στη «Λειτουργία Καριέρας» (Career Mode), οι παίχτες μπορούν να παρακολουθούν διαδραστικά τις διαπραγματεύσεις μεταγραφών να συμβαίνουν και μπορούν ακόμη να δουν τα καινούρια τους αποκτήματα να αποκαλύπτονται μέσω κομμένων σκηνών (cutscenes).
Μέσα Μουλιανά Λασιθίου

Σημεία ενδιαφέροντος

Στην παλιά εκκλησία της Αγίας Τριάδας στο κεντρικό κλίτος διακρίνονται υπολείμματα τοιχογραφιών. Στο σπήλαιο Κρυφός Σπήλιος υπάρχουν ενδείξεις κατοικήσεως της ύστερο-μινωικής εποχής. Στο κέντρο του χωριού υπάρχει μιά θαυμάσια περίοπτη οθωμανική κρήνη σε πολύ καλή διατήρηση. Επίσης στο κέντρο του χωριού βρίσκεται μία θαυμάσια κρήνη από την περίοδο της Τουρκοκρατίας με την ονομασία "Κυμέρι". 
Το χωριό αν και μικρό έχει τρία καφενεία, ένα βενζινάδικο, μία ταβέρνα καθώς και ένα μπακάλικο για τα απαραίτητα των κατοίκων του. Αποτελείτε από ένα όμορφου τοπίου ειδικότερα, λόγο κάποιων σημείων του χωριού που το κάνουν να ξεχωρίζει και ένα από αυτά είναι το κεφαλοβρύσι, όπου υπάρχουν τρεχούμενα νερά, εκεί βρίσκεται κ η ταβέρνα. Παίρνοντας κανείς το μονοπάτι που οδηγεί, μέσα από πλούσια χλωρίδα με πανύψηλα δέντρα πολλών χρόνων και τα τρεχούμενα νερά που σχηματίζουν ένα μικρό ποτάμι, ως στο τέρμα του χωριού οπού είναι και τα καφενεία.

Οικονομία

Οι κύριες ασχολίες των κατοίκων είναι η καλλιέργεια σταφυλιών για την παραγωγή κρασιού και ρακής, και η καλλιέργεια της ελιάς για παραγωγή ελαιόλαδου. Οι ντόπιοι ασχολούνται επίσης με το κυνήγι, την κτηνοτροφία και την καλλιέργεια διαφόρων προϊόντων. Το χωριό είναι γνωστό και από την αρχαιότητα, για το Μουλιανίτικο κρασί που προέρχεται από λιάτικο σταφύλι καλλιεργημένο κυρίως σε αμπελώνες στης περιοχή Αγριλός, μία εξαιρετική τοποθεσία για την καλλιέργεια τους, που βρίσκεται λίγα μέτρα πάνω από το χωριό.
Γίρκι Κατάινεν

Πολιτική καριέρα

Ο Κατάινεν, με σπουδές στο πανεπιστήμιο της Τάμπερε,  έγινε μέλος του δημοτικού συμβουλίου του  Siilinjärvi το 1993. Εξελέγη μέλος του Κοινοβουλίου (Eduskunta) το 1999 στην επαρχία της Βόρειας Σαβονίας. Το 2001 έγινε αντιπρόεδρος του κόμματός του και 3 χρόνια αργότερα πρόεδρος. Στις βουλευτικές εκλογές που διεξήχθησαν το 2007, η Εθνική Συμμαχία με επικεφαλής τον Κατάινεν ήρθε 2η, με αποτέλεσμα ο Κατάινεν να γίνει υπουργός οικονομικών (ανέλαβε στις 19 Απριλίου 2007) και αντιπρόεδρος της κυβέρνησης στο νέο υπουργικό συμβούλιο. Στην τότε κυβέρνηση συνασπισμού συμμετείχαν το Κόμμα του Κέντρου, η Εθνική Συμμαχία, οι Πράσινοι και το Σουηδικό Λαϊκό Κόμμα. Τον Νοέμβριο του 2008 ο Κατάινεν ανακηρύχθηκε από τους Financial Times ως ο καλύτερος υπουργός οικονομικών στην Ευρώπη.
Τον Μάρτιο του 2003, εξελέγη αντιπρόεδρος του Ευρωπαϊκού Λαϊκού Κόμματος για τριετή θητεία.

Εκλογική νίκη και πρωθυπουργία

Το Κόμμα Εθνική Συμμαχία αναδείχθηκε νικητής στις βουλευτικές εκλογές του 2011. Κατά συνέπεια, ο Κατάινεν ορκίστηκε πρωθυπουργός, στη θέση της Μάρι Κιβίνιεμι. Η νέα κυβέρνηση συνασπισμού, συναποτελούμενη από 6 κόμματα (Κόμμα Εθνικού Συνασπισμού, Σοσιαλδημοκρατικό Κόμμα, Πράσινοι, Χριστιανοδημοκράτες, Σουηδικό Λαϊκό Κόμμα και Αριστερή Συμμαχία), έλαβε ψήφο εμπιστοσύνης με 118 υπέρ,  72 κατά και 9 απόντες. Η ορκωμοσία της νέας κυβέρνησης έγινε στις 22 Ιουνίου 2011.
Τον Ιούνιο του 2014 τον διαδέχθηκε στην πρωθυπουργία ο Αλεξάντερ Στουμπ.
Λουί Λασενάλ

Βίος

Ο Λασενάλ γεννήθηκε στο Ανσί, της Άνω Σαβοΐας, και ήταν ο ένας από τους δύο πρώτους ορειβάτες που ανέβηκαν σε κορυφή μεγαλύτερη των 8.000 μέτρων. Στις 3 Ιουνίου 1950, μαζί με τον Μορίς Ερζόγκ, ανέβηκε στην κορυφή του Αναπούρνα στο Νεπάλ σε ύψος 8.091 μ (26,545 ft). Πριν από αυτή την ανάβαση είχε κάνει τη δεύτερη ανάβαση τηςβόρειας όψης του Άιγκερ το 1947, με τον Λιονέλ Τερέ. Πέθανε πέφτοντας από κρεβάς που υποχώρησε κάνοντας σκι στην κοιλάδα Μπλανς στο Σαμονί. To όρος Πουάν Λασενάλ στο μασίφ του Μον Μπλαν πήρε το όνομά του.
Νορδικοί Αγώνες Κλειστού Στίβου 2016

Τόπος διεξαγωγής

Η διοργάνωση πραγματοποιήθηκε στην Telekonsult Arena, στο Βέξιε στη Σουηδία για δεύτερη φορά. Η προηγούμενη φορά ήταν το 2013. 
Η Telekonsult Arena είναι ένας κλειστός χώρος για στίβο που βρίσκεται στο αθλητικό συγκρότημα Arenastaden Βέξιε. Άνοιξε στις 6 Οκτωβρίου του 2012, έχει έξι διαδρόμους στίβου  200 μέτρων, χωρητικότητα 2,550 θεατές και κόστισε 55 Mkr. 
Η Telekonsult Arena έχει φιλοξενήσει δύο φορές το Πρωτάθλημα Συνθέτων Αγωνισμάτων Κλειστού Στίβου της Σουηδίας το 2013 και το 2014 καθώς και άλλες διοργανώσεις στίβου. Το 2017 θα διεξαχθεί για πρώτη φορά το Σουηδικό Πρωτάθλημα Κλειστού Στίβου. Επίσης ο χώρος είναι η έδρα της ομάδας στίβου IFK Βέξιε.

Τηλεοπτική κάλυψη

Οι Νορδικοί Αγώνες Κλειστού Στίβου του 2016 μεταδόθηκαν τηλεοπτικά στις 13 Φεβρουαρίου από την κρατική τηλεόραση της Σουηδίας Sveriges Television. Η διοργάνωση μεταδόθηκε σε δύο μέρη από το SVT2 και SVT2HD από τις 13.55 έως τις 15.00 και από το Kunskapskanalen από τις 15.00 έως τις 17.45. 
Εξολοκλήρου οι αγώνες προβλήθηκαν χωρίς αλλαγή καναλιού διαδικτυακά από το SVT Play. Οι κρατικές τηλεοράσεις των άλλων χωρών που συμμετείχαν DR, RÚV, NRK και Yle δεν μετέδοσαν την διοργάνωση εφόσον ήταν ορατή και στο εξωτερικό απο το SVT Play. Σχολιαστής ήταν ο Γιόνας Κάρλσον (en).
Θρησκευτικοί Πόλεμοι (Γαλλία)

Οι Γαλλικοί θρησκευτικοί πόλεμοι (1562–1598), είναι η συλλογική ονομασία για την περίοδο της εμφύλιας πολεμικής σύγκρουσης και των στρατιωτικών επιχειρήσεων στην Γαλλία του 16ου αιώνα, μεταξύ των Γάλλων καθολικών και των προτεσταντών Ουγενότων. Μεταξύ 2.000.000 και 4.000.000 ανθρώπων υπολογίζεται πως σκοτώθηκαν λόγω των πολέμων αυτών, ως το τέλος της σύρραξης το 1598. Η σύγκρουση είχε να κάνει με τις θρησκευτικές και φατριακές αντιπαραθέσεις των Γαλλικών αριστοκρατικών οίκων, κυρίως των Βουρβόνων της νότιας Γαλλίας και των Γκίιζ της Λωραίνης στη Βόρεια Γαλλία, όπου και οι δύο πλευρές έλαβαν βοήθεια από δυνάμεις του εξωτερικού, κυρίως της Ισπανίας.
Δεν υπάρχει συμφωνία από τους ιστορικούς για τον ακριβή αριθμό των συγκρούσεων και οι αντίστοιχες ημερομηνίες κατά τις οποίες συνέβησαν, με μερίδα τους να υποστηρίζει πως το Διάταγμα της Ναντ το 1598 τερμάτισε τους πολέμους, αλλά η μετέπειτα αναζωπύρωση της επαναστατικής δραστηριότητας κάνει κάποιους να πιστεύουν πως η συνθήκη του Αλέ το 1629 είναι το πραγματικό τέλος. Παρόλα αυτά, υπάρχει κοινή συμφωνία πως η Σφαγή του Βασί το 1562, αποτελεί την έναρξη των θρησκευτικών πολέμων και το Διάταγμα της Ναντ, 32 έτη αργότερα, τερμάτισε τον κύριο όγκο των συγκρούσεων. Κατά την διάρκεια αυτής της περιόδου, υπήρξε μια σειρά από σύνθετες διπλωματικές διαπραγματεύσεις και ειρηνευτικές συμφωνίες, οι οποίες ακολουθούνταν τακτικά από ανανεωμένες συγκρούσεις και εξαιρετικά αιματηρές διαμάχες για την εξουσία.
Ανάμεσα στις πολυάριθμες συγκρούσεις, γνωστή είναι και η Νύχτα του Αγίου Βαρθολομαίου το 1572, η οποία ήταν η αφετηρία για την σφαγή χιλιάδων Ουγενότων πολιτών κατά τις επόμενες μέρες(οι διάφορες εκτιμήσεις κυμαίνονται ευρέως από 5.000 έως 100.000) σε όλη τη χώρα από τους Καθολικούς Γάλλους. Το τέλος των πολέμων βρήκε τους Ουγενότους να έχουν κερδίσει σημαντικές ελευθερίες και δικαιώματα από το Διάταγμα της Ναντ, αν και αυτό δεν έφερε το τέλος της εχθρικότητας απέναντι τους. Οι πόλεμοι αποδυνάμωσαν την εξουσία της μοναρχίας, η οποία ήταν ήδη αδύναμη από την περίοδο εξουσίας του Φραγκίσκου Β΄ και κατόπιν του Καρόλου Θ΄, αν και αργότερα επανέκτησε κάποια από την δύναμη της υπό τον Ερρίκο Δ΄ της Γαλλίας. 
Μερικές δεκαετίες αργότερα το 1685, το Διάταγμα της Ναντ αναιρέθηκε βάσει του νέου διατάγματος του Φοντενμπλό, και η καταστολή και καταδίωξη των Ουγενότων συνεχίστηκε ως και τα μέσα του 18ου αιώνα, κατά την διάρκεια του οποίου και μετανάστευσαν μαζικά προς άλλες προτεσταντικές χώρες της Ευρώπης, καθώς και σε Αμερική και Αυστραλία. Το 1985, ο πρόεδρος της Γαλλικής δημοκρατίας Φρανσουά Μιτεράν, εξέφρασε ιστορική δημόσια συγγνώμη προς τους απογόνους των Ουγενότων σε όλο τον κόσμο, για την καταδίωξη κατά τους θρησκευτικούς πολέμους και μετέπειτα, και την ίδια χρονική περίοδο η Γαλλική κυβέρνηση εξέδωσε αναμνηστικό γραμματόσημο όπου αναφέρεται πως η Γαλλία είναι το σπίτι των Ουγενότων.
Modus operandi

Modus operandi, είναι λατινική φράση, σημαίνει τρόπος του λειτουργείν και συνοψίζει όλες τις εφαρμοσμένες αρχές, μεθόδους, πρακτικές λειτουργίας που ένα φυσικό ή νομικό πρόσωπο (π.χ. μια επιχείρηση) χρησιμοποιεί στον εργασιακό χώρο ή στην προσέγγιση της επαγγελματικής και κοινωνικής του ζωής, που το χαρακτηρίζουν. Στις λατινογενείς γλώσσες (αγγλικά, γαλλικά κλπ) η φράση χρησιμοποιείται κυρίως στον τομέα της εγκληματολογίας για να χαρακτηρίσει την μεθοδολογία ενός εγκληματία, όσον αφορά την εκτέλεση των εγκλημάτων.